《自咏》
明代·石沆

我有安乐处，名为建德乡。
唱于风起籁，虚白月生光。
自谓青云馆，何惭绿野堂。
傍窗低竹几，临水小绳床。
居士斋时卧，先生醉后狂。
眼前无异物，身外有余粮。
蔬食寻常饭，荤腥间或尝。
净神三遍咒，暖室一炉香。
念念归真境，心心向道场。
世间安饱事，一切不思量。

作者简介：石沆，明代诗人。生卒年不详，字瀣仲，原如皋羌灶人，少有才名，因不满现实，终身不求仕途。中年迁居如皋，在城内觅一静室，匡坐其中。